Title: Návrh
Author: Peter
Last saved by: user
Company: urad

Informácia 
o priebehu a výsledkoch pracovnej návštevy ministra zahraničných vecí 
Slovenskej republiky Jána Kubiša v Nemeckej spolkovej republike 
dňa 23. marca 2007

Dňa 23. marca 2007 uskutočnil minister zahraničných vecí SR J. Kubiš pracovnú návštevu Nemeckej spolkovej republiky (DE). Rokoval s ministrom zahraničných vecí DE Frankom Walterom Steinmeierom, s predsedom Zahraničného výboru Nemeckého spolkového snemu (NSS) Ruprechtom Polenzom. Počas návštevy sa uskutočnilo stretnutie s vybranými poslancami Zahraničného výboru NSS a s poradcom spolkovej kancelárky pre zahraničnú politiku Christophom Heusgenom.
Išlo o druhú návštevu ministra J. Kubiša v DE od nástupu novej slovenskej vlády. Na oboch stranách je vnímaná v kontexte záujmu o ďalší rozvoj bilaterálnych vzťahov. V tejto súvislosti je potrebné oceniť, že aj napriek všeobecne deklarovanej ohraničenosti priestoru pre čisto bilaterálne politické aktivity počas nemeckého predsedníctva, spolkový minister zahraničných vecí ústretovo reagoval na záujem SR o stretnutie v Berlíne. Návšteva mala aj výraznejšiu parlamentnú dimenziu a umožnila oboznámiť poslancov Zahraničného výboru NSS s aktuálnou situáciou na Slovensku, s prioritami zahraničnej politiky SR a viesť diskusiu o aktuálnych medzinárodno-politických témach, ku ktorým má SR záujem ako člen EÚ, NATO a nestály člen BR OSN prezentovať svoj názor.

Rokovanie so spolkovým ministrom zahraničných vecí F.-W. Steinmeierom sa uskutočnilo medzi štyrmi očami. Obaja ministri ocenili vysokú úroveň bilaterálnych vzťahov, ich bezproblémový charakter a vyjadrili záujem o zachovanie ich intenzity i na vysokej úrovni. V tejto súvislosti minister J. Kubiš potvrdil záujem slovenskej strany o uskutočnenie skorého stretnutia spolkovej kancelárky s predsedom vlády SR (pozn.: následne počas neformálneho summitu EÚ v Berlíne 24.-25.3.2007 spolková kancelárka pozvala predsedu vlády SR na návštevu DE). J. Kubiš informoval o aktuálnej vnútropolitickej situácii na Slovensku. 
V súvislosti s problematikou bezvízového režimu s USA minister J. Kubiš prezentoval slovenský pohľad na možné zrušenie amerických víz voči novým členským krajinám EÚ. V tomto kontexte ocenil aj vyjadrenia ministra F.-W. Steinmeiera na podporu nových členských krajín EÚ, ktoré odzneli počas jeho ostatných bilaterálnych konzultácií a rokovaní vo formáte Trojky EÚ vo Washingtone.  
J. Kubiš ďalej informoval o svojej nedávnej návšteve v Uzbekistane a Kazachstane a podporil aktivity nemeckého predsedníctva v rámci Európskej susedskej politiky (ENP) voči regiónu Strednej Ázie (SA). Nemecký minister ocenil angažovanosť J. Kubiša v tejto oblasti a vyslovil sa za jej pokračovanie a zapojenie sa SR do prípravy samostatnej stratégie voči SA, ktoré iniciovalo nemecké predsedníctvo. 
Minister J. Kubiš rovnako poskytol komplexnú informáciu o prebiehajúcej diskusii k otázke statusového procesu Kosova na Slovensku. Poukázal na senzibilitu tejto témy, dodal však, že SR ako ČK EÚ a NATO si uvedomuje svoje záväzky a pri formulácii svojho stanoviska sa zachová zodpovedne.
Na žiadosť partnera minister J. Kubiš na záver rozhovoru prezentoval postoj SR k budovaniu protiraketovej obrany USA v Českej republike (CZ) a Poľsku (PL). 
  
Stretnutie s predsedom Zahraničného výboru NSS R. Polenzom (Kresťansko-demokratická únia/CDU), za účasti zahraničnopolitického hovorcu frakcie sociálnych demokratov (SPD) G. Weisskirchena a poslanca J. van Essena (Slobodná demokratická strana/FDP):
	Minister ZV J. Kubiš potvrdil bezproblémovosť vzájomných slovensko-nemeckých vzťahov. Zdôraznil význam rozvoja kontaktov a spolupráce aj na parlamentnej úrovni. Dôkazom záujmu je pracovná návšteva predsedu NR SR P. Pašku v DE v dňoch 28. - 29. marca 2007. Minister ďalej zdôraznil kontinuitu zahranično-politického smerovania SR, ktoré vychádza z členstva SR v EÚ a v NATO, a z toho vyplývajúcich záväzkov.	
J. Kubiš na požiadanie nemeckého partnera zopakoval momenty, z ktorých vychádza postoj SR k otázke statusového procesu Kosova. Vzhľadom na to, že rokovania Belehradu a Prištiny skončili bez výsledkov, resp. bez vzájomnej dohody, dostáva sa problematika do BR OSN, ktorá bude musieť schváliť rezolúciu riešiacu otázku ďalšieho statusu Kosova. 
Konštatoval, že v Srbsku musí čo najskôr vzniknúť demokratická a proeurópska vláda. EÚ opakovane potvrdila srbským predstaviteľom záväzok európskej perspektívy. Srbsko však musí činmi preukázať, že skutočne koná v tejto oblasti. Minister J. Kubiš zdôraznil, že otázka riešenia statusu Kosova je akútnym problémom aj z časového hľadiska. Odklad znamená komplikovanie situácie, jej možnú destabilizáciu v samotnom Kosove. 
R. Polenz uviedol, že Srbsko by si malo uvedomiť, že bez riešenia statusu Kosova nebude otázka európskej perspektívy aktuálna a srbskými predstaviteľmi prezentovaný zámer získať kandidátsky štatút v roku 2009 sa môže oddialiť. Zároveň EÚ by mala citlivejšie vnímať fakt, že pre Srbsko je Kosovo aj psychologickým problémom a mala by mu pomôcť. Riešením je európska perspektíva a forma vhodného signálu pre Srbsko, že v Európe je vítané. Minister J. Kubiš potvrdil takúto optiku vnímania aj na slovenskej strane. 
J. Kubiš ďalej informoval o výsledkoch svojej oficiálnej návštevy v Uzbekistane a Kazachstane. V tejto súvislosti uviedol, že krajiny Strednej Ázie začínajú pôsobiť oveľa sebavedomejšie a EÚ sa musí regiónom seriózne zaoberať. Ocenil návrh stratégie EÚ voči Strednej Ázii a dodal, že zo strany týchto krajín je záujem o prehĺbenie spolupráce. 
Na požiadanie partnera minister J. Kubiš informoval o postoji SR k rozmiestneniu americkej protiraketovej obrany v CZ a PL. Uviedol, že SR nebola oslovená v danej veci. Otázkou je potrebné sa zaoberať v rámci NATO - hľadať možnú komplementaritu fungovania systémov. Zároveň podčiarkol potrebu dialógu s Ruskom i Ukrajinou.
Na záver J. Kubiš informoval o aktuálnom stave v otázke zrušenia víz USA voči novým členským krajinám EÚ. Zdôraznil, že krajiny V4 a pobaltské krajiny vyvíjajú v tejto otázke spoločné aktivity, a rovnako očakávajú podporu a solidaritu starých členských krajín v tejto otázke. 
V reakcii R. Polenz konštatoval, že tak ako musí byť EÚ jednotná voči Rusku, mala by byť jednotná aj voči USA.

Stretnutie s poslancami Zahraničného výboru NSS (uskutočnené v podobe pracovného obeda): 
Minister J. Kubiš informoval o základnej línii zahraničnej politiky novej vlády SR a o jej najaktuálnejších úlohách a výzvach v kontexte výkonu funkcie nestáleho člena v BR OSN, predsedníctva v rámci V4, ako aj pripravovaného predsedníctva v RE koncom tohto roka.  Uvedené aktivity naznačujú vysokú náročnosť úloh kladených na slovenskú diplomaciu a v záujme SR je reálne prispieť k riešeniu problémov, pričom príkladom môže byť iniciovanie reformy bezpečnostného sektora počas predsedníctva v BR OSN vo februári 2007. 
Základom formulovania zahraničnej politiky SR je členstvo v EÚ a SR chce byť  konštruktívnym členom Únie. V tejto súvislosti J. Kubiš uviedol, že SR víta dohodu posledného summitu Európskej rady k problematike klimatických zmien. Ide o náročné, ale realizovateľné záväzky v oblasti energetiky. Minister potvrdil, že SR bude aj naďalej využívať jadrovú energetiku. 
V ďalšej časti rozhovoru minister reagoval na otázku slovensko-maďarských vzťahov a dodal, že vzťahy sa postupne štandardizujú a očakáva sa stretnutie na úrovni predsedov vlád. 
Minister na žiadosť poslancov priblížil postoj SR k problematike Iránu - schvaľovanie novej rezolúcie BR OSN a informoval aj o aktuálnej diskusii v SR k otázke statusu Kosova.  
Pokiaľ ide o Ústavnú zmluvu pre Európu, minister J. Kubiš potvrdil známe stanovisko SR podporujúce obnovenie prerušeného procesu jej ratifikácie a v súvislosti s Berlínskou deklaráciou dodal, že vláda SR privítala najmä odkaz na sociálnu súdržnosť. 

Počas stretnutia so zahraničnopolitickým poradcom spolkovej kancelárky Ch. Heusgenom minister J. Kubiš prezentoval komplexný pohľad SR na otázku Kosova, zopakoval faktory formujúce našu pozíciu, ako aj stav vnútropolitickej  diskusie na Slovensku k tejto problematike. 
Ch. Heusgen poďakoval za informácie a zdôraznil kľúčový význam jednotného postoja EÚ.   
	V kontexte snáh nemeckého predsedníctva o zefektívnenie ENP J. Kubiš vyslovil podporu jeho aktivitám, či už smerom k posilneniu východnej dimenzie ENP, alebo vypracovaniu stratégie voči regiónu Strednej Ázie. Aj v nadväznosti na svoju nedávnu návštevu poskytol podrobnú analýzu k aktuálnemu vývoju v tejto oblasti. 
Ch. Heusgen s odvolaním sa na predchádzajúce skúsenosti a expertízu ministra J. Kubiša potvrdil záujem DE o aktívny vstup a účasť SR na diskusii o pripravovanej stratégii voči tomuto regiónu v rámci EÚ. Konštatoval, že aj s ohľadom na politickú situáciu v tomto regióne si pôsobenie EÚ bude vyžadovať nemalú trpezlivosť a bude sa môcť realizovať skôr v podobe postupných krokov. 
	V rámci ENP sa Ch. Heusgen vyjadril aj k otázke Bieloruska, ktorému plánuje spolková kancelárka venovať relevantnú pozornosť s cieľom dosiahnutia posunu v jeho demokratizačnom procese. Potvrdil pritom nemennosť doterajšieho rezervovaného prístupu partnerov v EÚ k predstaviteľom režimu prezidenta Lukašenka. 
	Minister J. Kubiš na záver stretnutia informoval partnera o osobitnom záujme SR o pozitívne vyriešenie otázky zrušenia víz USA pre nové členské krajiny EÚ a v tomto kontexte zopakoval našu požiadavku o solidaritu a podporu starých členských krajín EÚ, vrátane DE, v tomto úsilí. Ch. Heusgen ubezpečil ministra J. Kubiša o plnej podpore DE a ako najbližšiu vhodnú príležitosť tlmočiť spoločný záujem EÚ v otázke vízovej povinnosti do USA označil aprílový summit EÚ-USA.

Záver: 
	Atmosféra a otvorenosť rokovaní, ako jej samotné načasovanie návštevy v osobitne exponovanom období prebiehajúceho nemeckého predsedníctva v Rade EÚ potvrdzujú seriózny záujem o udržanie partnerského dialógu medzi SR a DE. Potvrdením tohto prístupu je i plánovaná pracovná návšteva predsedu NR SR v DE (28.-29.3.2007), ktorá sa realizuje len s necelým týždňovým odstupom od návštevy ministra J. Kubiša. 
	Rokovania ministra J. Kubiša s nemeckými partnermi vytvorili priestor nielen pre informovanie o aktuálnej vnútropolitickej situácii v SR a prioritách našej zahraničnej politiky, ale aj pre aktívnu komunikáciu k aktuálnym európskym a medzinárodno-politickým otázkam. 
S odvolaním sa na predchádzajúce skúsenosti ministra ZV SR J. Kubiša bol z nemeckej strany opakovane tlmočený záujem o naše expertízy a zapojenie sa do diskusie k príprave samostatnej stratégie k regiónu Strednej Ázie v kontexte snáh nemeckého predsedníctva o posilnenie a zefektívnenie Európskej susedskej politiky.  Intenzívna výmena postojov a informácií prebehla k otázke Kosova a v súvislosti s pôsobením SR na poste nestáleho člena BR OSN a angažovanosti DE vo formáte E3 si obe strany vymenili názory aj k Iránskemu jadrovému programu. 
Predmetom záujmu nemeckej strany bol aj postoj SR k plánovanému rozmiestneniu americkej protiraketovej obrany v susednej CZ a PL.  Minister J. Kubiš zároveň informoval nemeckých partnerov o vývoji k otázke zrušenia víz USA novým členským krajinám EÚ a požiadal o podporu a solidaritu starých členských krajín, vrátane DE, v tomto úsilí.